钦定古今图书集成/理学汇编/学行典/第149卷 > 孟轲
## 钦定古今图书集成/理学汇编/学行典/第149卷 > 孟轲

按《史记孟轲传》：“轲，驺人也，受业子思之门人。道既通，
游事齐宣王，宣王不能用，适梁，梁惠王不果。所言，则
见以为迂远而阔于事情。当是之时，秦用商君，富国
强兵；楚、魏用吴起，战胜弱敌；齐威王、宣王用孙子、田
忌之徒，而诸侯东面朝齐。天下方务于合纵连衡，以
攻伐为贤，而孟轲乃述唐、虞三代之德，是以所如者
不合。”退而与万章之徒序《诗》《书》，述仲尼之意，作《孟子》
七篇。

按《孔丛子杂训篇》：“孟子车尚幼，请见子思。子思见之，
甚悦其志，命子上侍坐焉，礼敬子车甚崇，子上不愿
也。客退，子上请曰：‘白闻士无介不见，女无媒不嫁。孟
孺子无介而见，大人悦而敬之。白也未喻，敢问’。子思
曰：‘然。吾昔从夫子于郯，遇程子于涂，倾盖而语，终日
而别。命子路将束帛赠焉，以其道同于君子也。今孟’”
《子车》，孺子也。言称尧舜，性乐仁义，世所希有也。事之
犹可，况加敬乎。非尔所及也。

按《韩诗外传》：孟子少时，诵其母方织，孟子辍然中止，
乃复进。其母知其諠也，呼而问之曰：“何为中止？”对曰：
“有所失复得。”其母引刀裂其织，以此诫之。自是之后，
孟子不复諠矣。孟子少时，东家杀豚。孟子问其母曰：
“东家杀豚何为？”母曰：“欲啖汝。”其母自悔而言曰：“吾怀
妊，是子席不正不坐，割不正不食，胎教之也。今适有
知而欺之，是教之不信也。”乃买东家豚肉以食之，明
不欺也。

孟子说齐宣王而不说，淳于髡侍。孟子曰：“今日说公
之君，公之君不说，意者其未知善之为善乎？”淳于髡
曰：“夫子亦诚无善耳。昔者瓠巴鼓瑟，而潜鱼出听；伯
牙鼓琴，而六马仰秣。鱼、马犹知善之为善，而况君人
者也？”孟子曰：“夫电雷之起也，破竹折木，震惊天下，而
不能使聋者卒有闻；日月之明，遍照天下，而不能使
盲者卒有见，今公之君若此也。”淳于髡曰：“不然。昔者
揖封生高商，齐人好歌；杞梁之妻悲哭，而人称咏。夫
声无细而不闻，行无隐而不形。夫子苟贤，居鲁而鲁
国之削，何也？”孟子曰：“不用贤，削何有也？吞舟之鱼，不
居潜泽；度量之士，不居污世。夫蓻，冬至必凋，吾亦时
矣。”

孟子妻独居踞。孟子入户视之，白其母曰：“妇无礼，请
去之。”母曰：“何也？”曰：“踞。”其母曰：“何知之？”孟子曰：“我亲见
之。”母曰：“乃汝无礼也，非妇无礼。《礼》不云乎？将入门，将
上堂，声必扬；将入户，视必下，不掩人，不备也。今汝往
燕私之处，入户不有声，令人踞而视之，是汝之无礼
也，非妇无礼也。”于是孟子自责，不敢去妇。

按：《书传正误》《孟氏谱》，孟子以周定王三十七年四月
二日生，即今之二月二日；赧王二十六年正月十五
日卒，即今之十一月十五日，寿八十四岁，误也。定王
在位二十八年而崩，无三十七年；即以定王二十七
年生至赧王二十六年卒，共计一百五十四岁，无是
理也。陈士元氏辨之甚详，但云“周定王在位二十一
年而崩”，亦误。定王在位实二十八年也。又云：“定王二
十一年乙亥至赧王二十六年壬午，凡二百九十八
年”，亦误。定王二十一年壬辰，非乙亥也。赧王二十六
年壬申，非壬午也。自定王二十一年至赧王二十六
年，共一百六十二年，非二百九十八年也。

按《阙里志》，孟子名轲，字子舆，一字子车，鲁公族孟孙
之后也。世居于邹，故为邹人。传世至激公宜，娶仉氏，
梦神人乘云攀龙凤自泰山来，将止于峄，凝视久之，
忽见片云坠而寤，时闾巷皆见五色云覆孟氏居而
孟子生焉。三岁丧父母，有贤德，挟其子以居，始舍近
墓。孟子之少也，嬉戏为墓闲事，踊跃筑埋。孟母曰：“此
非所以居子也。”乃去舍市其嬉戏，为贾衒事。母曰：“又
非所以居子也。”遂徙舍学宫之旁，其嬉戏乃设俎豆，
揖让进退。母曰：“此真可以居子矣。”遂居之。孟子道既
通，游事齐宣王，宣王不能用。适梁，梁惠王不果，所言
则见以为迂远而阔于事情。孟子娶于田氏，生子睾，
尝从学于公孙丑。自孟子之后不可详考。宗系所传，
自有图记。至宋景佑四年，孔道辅守兖州，访孟子墓，
得于邹县东北三十里四基山之阳。宋神宗元丰七
年，诏以孟子配享孔子庙庭，位次“颜子。”元世祖中统
元年，诏访求孟氏子孙，并复其家，官其胄子。武宗即
位，诏兖国、邹国二公配享孔子庙庭。仁宗延祐三年，
追封亚圣邹国公。文宗至顺三年，加赠孟子为“邹国
亚圣公。”明嘉靖二年，改称“亚圣《孟子》。”